Bilag 8.

Redegørelse for beregning af reel genanvendelse på kommunalt niveau, 2022

# Introduktion

Dette notat uddyber Miljøstyrelsens opgørelse af reel genanvendelse. Formålet er, at kommunerne på egen hånd skal kunne gennemse, hvordan reel genanvendelse af municipal waste (MW) og husholdningsaffald er opgjort pr. kommune i [Affaldsstatistik 2022](https://www2.mst.dk/Udgiv/publikationer/2023/10/978-87-7038-566-4.pdf). Opgørelsen af MW pr. kommune fremgår ikke af Affaldsstatistikken, men på nationalt plan i Affaldsstatistikkens tabel 5.5. Opgørelsen af husholdningsaffald pr. kommune fremgår af Affaldsstatistikkens tabel 5.6.

## Miljøstyrelsens forpligtelser

Miljøstyrelsen er forpligtet[[1]](#footnote-2) til årligt at opgøre den procentandel af alt husholdnings- og husholdningslignende affald, der reelt genanvendes på landsplan. Målet er, at 55 % af alt MW genanvendes eller forberedes mhp. genbrug i 2025. Miljøstyrelsen har i samarbejde med COWI udviklet en model, der kan opgøre denne procent.

I Danmarks nationale plan for forebyggelse og for håndtering af affald ”Handlingsplan for Cirkulær Økonomi” beskrives desuden, at Miljøstyrelsen vil opgøre genanvendelsen for husholdningsaffald (ekskl. have- og byggeaffald) for de enkelte kommuner. Opgørelsen af de kommunale genanvendelsesprocenter er ligeledes baseret på resultater fra modellen.

# Begreber

Herunder beskrives nogle af de mest relevante begreber for denne redegørelse, ellers anbefales det at slå op i Affaldsstatistikken, hvor bl.a. *EAK*-koder, *H/E*-koder og *R/D*-koder beskrives.

* Husholdnings- og husholdningslignende affald:

Betegnes også municipal waste (MW). MW bruges derfor som forkortelsen for husholdnings- og husholdningslignende affald.[[2]](#footnote-3) I Affaldsstatistikkens bilag 7 findes en oversigt over hvilke *EAK-*koder[[3]](#footnote-4), der er medregnet i MW, samt den gruppering af affaldet, der er benyttet i nærværende notat.[[4]](#footnote-5)

* Husholdningsaffald:

Udgøres af affald, der husstandsindsamles samt af den totale mængde affald, der afleveres til en genbrugsplads, eksklusiv bygge- og anlægsaffald. Data er præsenteret både med og uden haveaffald, når kommunernes reelle genanvendelse af affald fra husholdninger opgøres. Se desuden bilag 2 ”Kilde og Brancheopdeling”. Defineres pba. H-koder[[5]](#footnote-6).

Se også figur 5.1 i Affaldsstatistikken for forståelse af husholdningsaffald og husholdnings- og husholdningslignende affald.

* Reel genanvendelse:

Er i Affaldsbekendtgørelsen §3 stk. 38 defineret som ”*den mængde sorteret affald, som uden yderligere forberedende foranstaltninger, bringes ind i den oparbejdningsproces, hvor affaldet konkret omdannes til produkter, materialer eller stoffer. Bilag 8 indeholder en ikke udtømmende liste over konkrete beregningspunkter for genanvendelse af forskellige affaldsmaterialer”.* Se desuden s. 63 i affaldsstatistikken for en beskrivelse af reel genanvendelse.

# Forklaring af model til opgørelse af reel genanvendelse på landsplan

Modellen til at opgøre reel genanvendelse beror på data, som er indberettet til Affaldsdatasystemet (ADS). Hele modellens formål er at gå fra viden om affaldsordninger (indsamlet til genanvendelse) til hvor meget af hver ordning, der reelt genanvendelse på materialefraktionsniveau.

Af det der er udsorteret fra hver ordning, beregner modellen mængden af hver materialefraktion, der er reelt genanvendt.

Modellen beregner herved eksempelvis den genanvendte mængde af det genererede metal, desuagtet om metallet er indsamlet i glasordningen (fx syltetøjslåg), som storskrald (fx cykel) eller om det er indsamlet i metalordningen.

Modellen beskrives her med en række forsimplede matematiske formler, som benyttes til beregningen i modellen, som dog er noget mere kompleks. Hver formel består af 1) en beskrivelse, 2) hvilke affaldsfraktionskoder data bygger på og 3) enheden. Affaldsfraktionskoderne kan være *EAK*-koder, *H/E*-koder eller en kombination af de to.

Se desuden præsentationen, der blev benyttet i webinaret [her](https://mst.dk/media/4ondydcq/webinar-off-mst-praesentation-vedr-estimering-af-reel-genanvendelse-for-mw-og-emballage-1.pdf) med bl.a. figurer af det som forklares i dette kapitel.

Igennem forklaringen findes en række eksempler markeret med en grøn bjælke, som denne.

Modellen beregner den reelle genanvendelse i procent af al MW. Den reelle genanvendelse af MW i % fås ved at dividere mængden, der reelt genanvendes med den totale genererede mængde MW. Dette beskrives i formlen nedenfor.

Ligning A. Reel genanvendelse i procent.

|  |
| --- |
| $$Reel genanvendelse i \% af MW=\frac{MW reelt genanvendt (kombi af koder)(ton) }{MW totalt genereret \left(EAK\right)(ton)}$$ |

Det er ikke muligt direkte at se den totale mængde MW i ADS, der reelt genanvendes (den røde tæller i Ligning A). Derfor introduceres begrebet ”slutbehandling”, som defineres som det sidste målepunkt i ADS. Slutbehandling vurderes at være tættest på EU's beregningspunkter for reel genanvendelse[[6]](#footnote-7) i data fra ADS. Beregningen af ”MW reelt genanvendt (*kombi af koder*) (ton)” gør brug af flere affaldsfraktionskoder og beskrives i næste afsnit. Beregningen af tælleren beskrives med to ligninger (Ligning C og Ligning D), som hænger således sammen med ligningen ovenfor.

Ligning B. Overordnet forklaring af sammenhæng af ligninger.

|  |
| --- |
| $$Ligning A=\frac{Ligning C }{MW totalt genereret \left(EAK\right)(ton)}=\frac{\begin{matrix}MW indsamlet til genanvendelse\\\left(EAK\right) (ton)\end{matrix}∙ Ligning D}{MW totalt genereret \left(EAK\right)(ton)}$$ |

Nævneren i Ligning A er data direkte fra ADS og er en summering af den totalt genererede mængde MW (altså til alle affaldsbehandlinger).

## Beregning af mængden af MW der reelt genanvendes (tælleren i Ligning A)

Nedenstående formel viser hvordan nævneren i Ligning A er fremkommet.

Ligning C. Mængden af MW der reelt genanvendes.

|  |
| --- |
| $$\begin{matrix}MW reelt genanvendt\\\left(kombi af koder\right) (ton)\end{matrix} =\begin{matrix}MW indsamlet til genanvendelse\\\left(EAK\right) (ton)\end{matrix} ∙ \begin{matrix}Slutbehandlingsrater MW\\(H/E) (\%)\end{matrix}$$ |

Den første del af ligningen ”MW indsamlet til genanvendelse (*EAK*) (ton)” er data direkte fra ADS. Data udgøres af mængden af MW indsamlet til genanvendelse fordelt på MW-fraktionerne grupperet på *EAK*-koder.

Den anden del af ligningen ”Slutbehandlingsrater (*H/E*) (%)” (lilla) er beskrevet i næste afsnit.

### Beregning af slutbehandlingsrater (anden del af Ligning C)

Modellen estimerer procentsatser på landsplan for, hvor meget der er slutbehandlet som genanvendelse som andel af ordningen for den pågældende fraktion, der er indsamlet til genanvendelse (slutbehandlingsraterne). Dette beskrives i formlen nedenfor.

Ligning D. Slutbehandlingsrater

|  |
| --- |
| $$Slutbehandlingsrater (H/E) (\%)=\frac{Slutbehandlet med genanvendelse ({H}/{E)}(ton) }{Indsamlet til genanvendelse \left({H}/{E}\right) (ton)}$$ |

Eksempelvis udregnes slutbehandlingsraten for metal som den totale slutbehandlede genanvendte mængde af metal (syltetøjslåg, cykler og dåser mv.) som andel af genanvendelses-ordningen for metal (dvs. den indsamlede mængde inkl. fejlsorteringer).

Nævneren (turkis) og tælleren (blå) i Ligning D beskrives i de to kommende afsnit. Først forklares Ligning D overordnet herunder.

Ligningen ovenfor er beregnet på baggrund af *H/E*-koder, og ikke *EAK*-koder. Det havde været mest oplagt at tage udgangspunkt i *EAK*-koder, idet MW tager udgangspunkt i disse affaldsfraktionskoder. Men *EAK*-koderne er bygget op om affaldets oprindelse (den branche affaldet kommer fra). Det betyder, at *EAK*-koderne skifter undervejs i værdikæden. Det er derfor ikke muligt at spore *EAK*-koderne igennem værdikæden. Derimod er *H/E*-koderne udelukkende bygget op om materialefraktioner, hvorfor de kan følges igennem værdikæden. Det er i udviklingen af modellen vurderet hvilke *H/E*-koder, der indeholder MW.

Eksempelvis er det vurderet, at ”*H/E08* Plast” samt ”*H/E13* Emballageplast” dækker over *EAK*-koderne ”*15.01.02* Plastemballage” og ”*20.01.39* Plast”, som er en del af MW. Men *H/E*-koderne dækker desuden over f.eks. *EAK*-koderne ”*02.01.04* Plastaffald (undtagen emballager)” eller ”*07.02.13* Plastaffald”.

Af denne grund benyttes de slutbehandlede mængder opgjort på *H/E-koder* (tælleren i Ligning D) ikke, idet mængden indeholder mere end blot MW.

Det er en antagelse i modellen, at slutbehandlingsraterne beregnet på *H/E*-koder, altså materialefraktionsniveau, kan overføres til MW, som beskrevet i Ligning E nedenfor.

Ligning E. Antagelse om at slutbehandlingsraterne kan dække over MW.

|  |
| --- |
| $$Slutbehandlingsrater \left({H}/{E}\right) (\%)≈Slutbehandlingsrater MW (\%)$$ |

Det vil altså sige, at f.eks. pap fra husholdninger og servicesektoren antages at genanvendes i samme rate som pap fra industrien (affald der ikke er MW).

Slutbehandlingsraterne (Ligning D) for de enkelte MW-fraktioner indikerer den procentdel af affaldet, der egentlig genavendes som andel af den mængde, der er indsamlet i ordningerne til genanvendelse. Dette afviger fra den reelle genanvendelsesprocent (resultatet i Ligning A), idet der kun ses på den del af affaldet, der er sorteret og indsamlet til genanvendelse, og ikke den mængde der går til alternativ behandling såsom forbrænding. Den reelle genanvendelsesprocent beskriver mængden, der er reelt genanvendt som andel af den totale genererede affaldsmængde.

### Mængde MW (H/E) slutbehandlet med genanvendelse (tælleren i Ligning D)

Her beskrives tælleren i Ligning D.

Den slutbehandlede mængde er opgjort ud fra affaldsdataindberetninger fra anlæg, der af Miljøstyrelsen er vurderet til at være slutbehandlingsanlæg. Disse er vurderet på baggrund af ADS-indberetninger samt branchekendskab. Listen indeholder over 350 genanvendelsesanlæg i Danmark. Med slutbehandlingsanlæg forstås anlæg, som laver den endelige oparbejdning af hele eller en delmængde af det affald, de modtager. Ved den endelige oparbejdning (=slutbehandling) ophører affaldet med at være affald. Dette er, som beskrevet tidligere, det punkt i ADS som vurderes at være tættest på EU's beregningspunkter for reel genanvendelse.

Derudover inddrages mængder der eksporteres. For 2021 indberetningerne benyttes tabsrater fra litteraturen til bestemmelse af, hvor meget af den eksporterede mængde der reelt genanvendes. Fra 2022 data inddrages den reelle genanvendelse angivet i ADS-indberetningerne.

Når det skal vurderes, hvad der udgør slutbehandlet MW fra de valgte slutbehandlingsanlæg, tages affaldets indberettede *H/E*-koder i kombination med dets *R/D*-koder[[7]](#footnote-8) i betragtning. *H/E*-koder benyttes i stedet for *EAK*-koder, som tidligere forklaret, idet *EAK*-koderne skifter i ADS-indberetningerne undervejs i affaldsværdikæden.

De slutbehandlede mængder indeholder dermed både affaldsfraktioner indsamlet fra deres tilsigtede affaldsordning, samt fra fejlsorteringer i andre affaldsordninger, som senere er udsorteret til genanvendelse. Der fokuseres på *H/E*-koderne, og dermed materialefraktionerne.

Eksempelvis indeholder slutbehandlingsraten for metal både metal indsamlet i ordningen for metal, men ligeledes syltetøjslåg fra ordningen fra glas. Metallet fra begge vil sandsynligvis blive behandlet samlet på de samme anlæg, hvorfor der ikke kan skelnes mellem dette i ADS indberetningerne.

### Mængde MW (H/E) indsamlet til genanvendelse (nævneren i Ligning D)

Her beskrives nævneren i Ligning D.

Den primære affaldsmængde indsamlet til genanvendelse er baseret på *EAK*-koderne, som MW er defineret ud fra. Disse mængder registreres direkte i ADS.

## De samlede resultater

I den nedenstående Tabel 1 ses den totale mængde MW, mængden af MW indsamlet til genanvendelse, slutbehandlingsraterne samt de resulterede reelle mængder, der er blevet genanvendt. Resultaterne er opgjort per MW-fraktion (se bilag 7 i Affaldsstatistikken). Nederst i tabellen er mængden summeret over fraktionerne og til sidst beregnet i procent.

Tabel 1. Reel genanvendelse af MW på nationalt plan.

|  |  |  |  |  |
| --- | --- | --- | --- | --- |
| **Municipal waste fraktioner** | **Municipal waste totalt genereret** | **Municipal waste indsamlet til genanvendelse (ordninger)**  | **Slutbehandlings-rater, 2022** | **Municipal waste, reel genanvendelse (materialefraktioner)**  |
| Enhed | *(ton)* | *(ton)*  | *(%)* | *(ton)* |
| ADS koder benyttet til datagrundlag | *(EAK-koder)* | *(EAK-koder)* | *(H/E-koder)* | *(Kombination af EAK- og H/E-koder)* |
| Blandet husholdning og service affald (restaffaldet) | - | 19.839 | 0% | 40 |
| Storskrald | - | 38.048 | 2% | 851 |
| Bionedbrydeligt affald | - | 767.449 | 89% | 682.265 |
| Bionedbrydeligt køkken- og kantineaffald | - | 336.745 | 108% | 362.479 |
| Papir og pap samt papir- og pap emballage | - | 554.458 | 74% | 410.351 |
| Metaller og metalemballage | - | 118.874 | 174%  | 206.555 |
| Glas og glasemballage | - | 153.827 | 90% | 137.843 |
| Plast og plastemballage | - | 117.147 | 71% | 82.783 |
| Blandet emballage | - | 44.650 | 79% | 35.409 |
| Træ og træemballage | - | 177.894 | 125% | 222.205 |
| Kasseret elektronisk udstyr | - | 72.249 | 47% | 34.309 |
| Batterier | - | 3.770 | 26% | 995 |
| Olie og fedt | - | 4.855 | 117% | 5.659 |
| Tøj og tekstiler | - | 6.046 | 57% | 3.430 |
| Lægemidler, opløsningsmidler, kemikalier og maling | - | 1.932 | 17% | 319 |
| Andet | - | 47.435 | 35% | 16.468 |
|   |   |   |   |   |
| **Total (ton)** | **4.442.379** | **2.465.217** | *-* | **2.201.959** |
| *Procent* | *100%* | *56%* | *89%* | *50%* |

Det ses, at den totale MW mængde er 4,44 mio. ton. Heraf er 56 % (dvs. 2,47 mio. ton) indsamlet til genanvendelse. Andelen af mængden indsamlet til genanvendelse, der slutbehandles som genanvendelse er 89 %, hvorfor der totalt reelt genanvendes 2,20 mio. ton affald eller 50 % af hele MW affaldsmængden.

Den reelle genanvendelse i procent kan ikke beregnes på fraktionsniveau, men udelukkende totalt af MW (de 50%). Dette skyldes, at en del af de forskellige MW-fraktioner stadig fejlsorteres og eksempelvis ender i restaffaldet. Mængden af fejlsorteringer i hver MW-fraktion rapporteres ikke i ADS, derfor kan den totale mængde af hver MW-fraktion ikke bestemmes, hvorfor tabellens kolonne er tom her.

Der findes ikke data i ADS om materialefordelingen af sammensatte fraktioner. Derfor er kolonnen med Municipal waste totalt tom undtagen i sum-rækkerne. Fandtes der sorteringsanalyser der dækkede alle ordninger og fraktioner, ville det være muligt at have data her. Dette kaldes også potentialet eller den totale generede mængde.

Eksempelvis ved vi ikke hvor meget plast, glas og pap der findes i MW fraktionen ”Blandet husholdning og service affald (restaffaldet)”.

### Uddybning af slutbehandlingsraterne

Her er nogle af slutbehandlingsraterne for 2022 kort kommenteret. Som tidligere beskrevet er disse slutbehandlingsrater ikke direkte sammenlignelige med de genanvendelsesandele kommunerne får oplyst fra deres modtageanlæg.

* Slutbehandlingsrater der er 0% eller tæt derpå (Blandet husholdning og service affald (restaffaldet) og Storskrald)
	+ Slutbehandlingsraten er nul, da fraktionerne indsamlet til genanvendelse ikke slutbehandles med genanvendelse inden for den samme fraktion

Storskrald indsamlet til genanvendelse sorteres og genanvendes f.eks. som jern og træ.

* Slutbehandlingsrater med en lav procentsats (Batterier og kasseret elektronisk udstyr (WEEE))
	+ Den sidste indberetning af disse fraktioner, er ikke altid den indsamlede fraktion.
* Slutbehandlingsrater over 100% (Metaller og metalemballage og Olie og fedt)
	+ Materialer indsamlet som andre fraktioner, slutbehandles til sidst som disse fraktioner.

Metal indsamlet til genanvendelse i ordningerne for storskrald eller glas slutbehandles i sidste ende som metal. Den noget højere genanvendte mængde af metal kan også skyldes, at noget af det, der har været oplagret fra tidligere år er solgt og genanvendt i 2022.

# Beregning af reel genanvendelse på kommunalt niveau

På nuværende tidspunkt har data indberettet til ADS en sådan karakter, at det ikke er muligt at opgøre reel genanvendelse for de enkelte kommuner på en måde, hvor der tages højde for kommunespecifikke forhold. Når Miljøstyrelsen beregner reel genanvendelse for de enkelte kommuner, sammenholder modellen derfor de nationale slutbehandlingsrater med mængderne af MW indsamlet til genanvendelse i de enkelte kommuner.

Det antages altså at glas-ordningen indsamlet i Århus eller i Fredericia Kommune reelt genanvendes i samme grad.

Eftersom de samme værdier for andelen der er slutbehandlet til genanvendelse (slutbehandlingsraterne), anvendes til at beregne kommunale genanvendelsesprocenter på tværs af alle kommuner, anerkender Miljøstyrelsen, at estimaterne for reel genanvendelse pr. kommune er relativt usikre.

Miljøstyrelsen er bekendt med, at nogle kommuner kan have mere præcise data for mængden og andelen af de forskellige fraktioner, der bliver slutbehandlet til genanvendelse. Derfor har Miljøstyrelsen udviklet nedenstående tabel, som giver kommunerne mulighed for at gennemse beregningen af deres reelle genanvendelse.

I tabellen på næste side er det muligt at se datagrundlaget og beregningen for den reelle genanvendelse for den enkelte kommune. Data er både fremstillet for MW og for husholdningsaffald (ekskl. have- og byggeanlægsaffald).

## Sådan ser du datagrundlaget samt beregningen for en specifik kommune

For at se data for en specifik kommune har du to muligheder for at anvende tabellen:

1. Dobbeltklik for at redigere direkte her i Word. For at stoppe med at redigere skal du klikke et vilkårligt sted uden for tabellen.
2. Højre-klik og tryk ”Regneark-objekt” og derefter ”Åbn” for at åbne tabellen i Excel. Gem og luk Excel for at vende tilbage til Word.

Du skal vælge din kommune øverst i den blå celle. De resterende celler er låste. Dette for at du ikke kommer til at redigere i formler og værdier, der er givet af Miljøstyrelsen.

Tabel 3. Dynamisk tabel med data for 2022 nationalt og kommunalt over den reelle genanvendelse af MW og husholdningsaffald.



## Forklaring af tabel

Kolonne A: Grupperinger af MW fraktioner (grøn). Det fremgår af Bilag 7 i Affaldsstatistikken hvilke *EAK*-koder grupperingerne dækker over.

Kolonne C, D og E: Den totale indsamlede primære genererede affaldsmængde af hhv. MW (mellemgrøn) og husholdningsaffald i ton (lysegrøn). Det dækker over affald til alle behandlinger. Trukket ud på baggrund af *EAK*-koder.

Kolonne G, H og I: Mængden af affald indsamlet til genanvendelse, i ton, af hhv. MW (mellemgrøn) og husholdningsaffald (lysegrøn). Trukket ud på baggrund af *EAK*-koder.

Kolonne K: Resultater fra modellen af estimerede procentsatser på landsplan (grøn) for, hvor meget der er slutbehandlet til genanvendelse som andel af MW fraktionen. Værdierne er beregnet på baggrund af *H/E*-koder.

Kolonne M, N og O: Mængden der er reelt genanvendt, i ton, af hhv. MW (mellemgrøn) og husholdningsaffald (lysegrøn). Resultat af at multiplicere hhv. kolonne G og K, H og K samt kolonne I og K. Den totale reelle genanvendelse i % af alt MW i celle M24 og af alt husholdningsaffald i cellerne N24 og O24.

Det er ikke muligt at aflæse den reelle genanvendelse i % på fraktionsniveau, idet der i ADS data ikke findes data om indholdet af fraktioner i restaffaldet (værdierne i kolonne C og D).

# Fejl i den kommunale reelle genanvendelse

Mener du, at der er fejl i datagrundlaget, altså de primære affaldsmængder (kolonne C, D, F og G) i tabellen, så kan du igennem [ADS portalen](https://www.ads.mst.dk/) tilgå og rette detaljerede data (dataudtræk med affaldsproducent og ADS-indberetter f.eks.) om indberetningerne. Her kan du bl.a.

* udtrække rapporter, særligt
	+ Rådata – Kommune (R030) hvor der i rolle vælges ”Producent”. Vær opmærksom på at rapporten dækker over mere affald end MW.
	+ Rådata – Affaldsstatistikken, fanen ”Municipal waste – Primær mængde”
* tilrette indberetninger eller rette henvendelse til ADS teamet[[8]](#footnote-9)

Tabel 4. Beskrivelse af hvordan du via rapporterne fra ADS kan sortere data, så det matcher kolonnerne i Tabel 3.

|  |  |  |
| --- | --- | --- |
| **Kolonne** | **Beskrivelse** | **Proces for genskabelse af data** |
| C | Municipal waste totalt | Summen af *EAK*-koderne i MW (se under definitioner) kombineret med alle behandlingsformer. |
| D | Husholdnings-affald totalt (inkl. Haveaffald) | Summen af *EAK*-koderne i MW (se under definitioner), hvor der er anvendt en *H*-kode kombineret med alle behandlingsformer. |
| E | Husholdnings-affald totalt (eksl. Haveaffald) | Summen af *EAK*-koderne i MW (se under definitioner), hvor der er anvendt en *H*-kode (undtagen *H17* Haveaffald) kombineret med alle behandlingsformer. |
| G | Municipal waste indsamlet til genanvendelse | *EAK*-koderne af MW-fraktioner (se under definitioner) kombineret med behandlingsformen Genanvendelse. |
| H | Husholdnings-affald indsamlet til genanvendelse (inkl. Haveaffald) | *EAK*-koderne af MW-fraktioner (se under definitioner), hvor der er anvendt en *H*-kode kombineret med behandlingsformen Genanvendelse. |
| I | Husholdnings-affald indsamlet til genanvendelse (eksl. Haveaffald) | *EAK*-koderne af MW-fraktioner (se under definitioner), hvor der er anvendt en *H*-kode (undtagen *H17* Haveaffald) kombineret med behandlingsformen Genanvendelse. |

Bemærk at Miljøstyrelsen har foretaget enkelte rettelser efter indberetningerne til ADS, f.eks. er alle mængder fra kommunale genbrugsstationer rettet til *H*-affald.

Typiske årsager til at ADS ikke stemmer overens med kommunens egen opgørelse:

* *H* og *E* er byttet rundt, altså erhvervsaffald er indberettet som husholdningsaffald, eller omvendt.
* Forkert fraktion, *H/E*-kode, er valgt
* Forkert *EAK*-kode er valgt
* Der er peget på forkert P-nummer (og mængder er f.eks. blevet sekundære, eller ligger i en anden kommune)

Log ind med MitID Erhverv[[9]](#footnote-10) for at få adgang til ovenstående. For udvalgte år udsender ADS teamet en e-mail med gennemgang af kommunens data, som kan være et godt udgangspunkt.

Har du yderligere behov for hjælp til ændringer, så kontakt ADS teamet:

Tlf.: 72 54 81 81 (åben mandag-fredag kl. 10-14)

Mail: affaldsdatasystem@mst.dk

# Forbehold

Eventuelle tilretninger i historiske data for år vil ikke resultere i, at der udgives en ny Affaldsstatistik for det gældende år. Justeringerne vil dog blive tilrettet i den kommende Affaldsstatistik, også for tidligere år.

1. Miljøstyrelsens forpligtelse udspringer af Affaldsrammedirektivet (2018/851) [↑](#footnote-ref-2)
2. Se definition på side 59 i Affaldsstatistik 2022. [↑](#footnote-ref-3)
3. Det Europæiske Affaldskatalog (EAK) fremgår af bilag 2 ”Listen over affald” i Affaldsbekendtgørelsen (BEK nr. 2512 af 10/12/2021) [↑](#footnote-ref-4)
4. Læs indledningen til kapitel 5 i Affaldsstatistikken for definition af MW og uddybning i affaldsrammedirektivet (2018/851). [↑](#footnote-ref-5)
5. H/E-koder defineres i bilag 2 ”Data om affaldsfraktion” i Affaldsdatabekendtgørelsen (BEK nr. 2078 af 10/11/2021) [↑](#footnote-ref-6)
6. Bilag 8 i Affaldsbekendtgørelsen og bilag 1 til Kommissionens gennemførselsafgørelse 2019/1004/EU [↑](#footnote-ref-7)
7. Koder fremgår af Bilag 4 ”Former og metoder for bortskaffelse” og Bilag 5 ”Former og metoder for nyttiggørelse” i Affaldsbekendtgørelsen (BEK nr. 2512 af 10/12/2021) [↑](#footnote-ref-8)
8. Se [”Vejledning til rettelse af indberetning i Affaldsdataportalen”](https://edit.mst.dk/media/5whfr15l/vejledning-til-rettelse-af-indberetning-i-affaldsdataportalen.pdf) [↑](#footnote-ref-9)
9. Se [”Vejledning for kommunerne om adgang til Affaldsdatasystemet”](https://edit.mst.dk/media/jlmdizl1/vejledning-for-kommunerne-om-adgang-til-affaldsdatasystemet3.pdf) [↑](#footnote-ref-10)